Christian H. Hansen (UFG), 2011-02-01:
Tak for det, formand.
Jeg vil starte med at sige tak til de tre forslagsstillere for det her forslag.
Men det her er i hvert fald et forsøg på at få ambitionsniveauet noget højere op.
De tre punkter, som beslutningsforslaget indeholder, handler om flokmedicinering, fremme af dyresundheden og udvidelse af gult kort-ordningen, og det er bestemt ting, som vi i Fokus synes er rigtige.
Og hvorfor gør vi det?
Jo, det gør vi netop på grund af det her med, at vi nu indfører en gult kort-ordning.
Det vil sige, at når man overtræder grænsen for forbruget, skal der selvfølgelig også slås hårdt ned på det, og det bliver der ikke.
Det ønsker man ikke.
Den her regering, som sidder nu, og som jo er mere eller mindre i lommen på landbruget, ønsker det i hvert fald ikke.
Derfor bliver vi ved med at have de her debatter hvert år.
Vi bliver også ved med at have de her debatter hvert år, fordi vi ikke begynder at tage en diskussion om, hvad det er, vi vil med landbruget i fremtiden.
Det handler måske om, at vi skal tænke anderledes.
Det handler måske om, at vi i Danmark skal kigge på, om vi skal blive ved med at være det land – det lille land i Europa – der producerer allerflest svin på det mindste areal; om vi skal blive ved med at være det land, som er ligeglad med sit miljø, på grund af at vi bare skal have et stort landbrug; eller om vi skal gå ind og tænke på måske at omlægge det hele og få noget mere økologi, herunder også noget mere dyrevelfærd.
Det er måske i virkeligheden den debat, vi skal have i fremtiden, hvis vi ikke skal blive ved med at diskutere, at der nu lige er indgået et forlig på antibiotikaområdet, mens der så er nogle andre, der kan fremsætte et eller andet beslutningsforslag, som gør, at man nu synes, at der alligevel skal strammes lidt op.
Det kan vi blive ved med år for år, hvis vi ikke går ind og tager den debat, som det er meget nødvendig vi får taget på et tidspunkt i Danmark.
Det er debatten om, at vi skal lægge hele vores landbrugsproduktion om, få noget mere økologi, prøve at komme væk fra den glidebane, vi er kommet ud på, med store dyrefabrikker, som hele tiden er med til at ødelægge dyresundheden og dyrevelfærden i Danmark og er med til at gøre, at man skal bruge endnu mere medicin.
Gud ved, om det ikke kunne ende med, at Danmark faktisk kunne blive det land i Norden, der var kendt for at være det land i verden, som havde det mindste medicinforbrug; som var det land, som havde mest økologi; som var det land, der passede bedst på sin natur og sit miljø.
Var det ikke bedre, at vi skulle stå og diskutere, hvordan vi kom videre med det, end at vi hvert år bliver ved med at diskutere, hvor mange procent vi hver især synes man skal have lov til at putte i sine dyr af medicin.
Jeg tror – og det tror vi på i Fokus –
at det vil være en meget bedre debat.
Men vi kan støtte det her beslutningsforslag fra Socialdemokratiet, SF og Enhedslisten, for det er et lille skridt i den rigtige retning i forhold til det ambitionsniveau, som regeringen har.
Men jeg vil så også sige til de tre partier, at det kunne have været endnu bedre, og derfor skal der også være en lille opfordring til, at man, næste gang man fremsætter sådan et beslutningsforslag, tager telefonen og ringer til Fokus, så vi kan komme med og blive medforslagsstillere.
Så ville forslaget have set rigtig godt ud.